મેકઅપનો બેઝ છે ફાઉન્ડેશન. જેમ બિલ્ડિંગ મજબૂત બન્યું છે કે નહીં એ એના ફાઉન્ડેશન એટલે કે પાયા પર આધાર રાખે છે એમ તમારો મેકઅપ કેટલો સારો દેખાશે એ ફાઉન્ડેશન પર આધાર રાખે છે. મુલુંડનાં બ્યુટિશ્યન ભારતી શેવાળે કહે છે, ‘મેકઅપમાં ફાઉન્ડેશન એકદમ નેસેસરી છે. જેમ આપણે બહાર જઈએ તો નવાં કપડાં પહેરીએ એમ તમારે તમારી સ્કિનને પણ નવાં કપડાં પહેરાવવાં જરૂરી છે. ફાઉન્ડેશન સ્કિન માટે નવાં કપડાં જેવું જ છે. મેકઅપની શરૂઆત જ ફાઉન્ડેશનથી થાય છે. ઘણા મોટા-મોટા બ્યુટિશ્યન છે જેઓ મેકઅપ કરે તો સારો નથી લાગતો, કેમ કે તેઓ ફાઉન્ડેશન ખોટું લગાવે છે. તમે લિપસ્ટિક કે આઇલાઇનર ખોટું લગાડ્યું તો એ તમે બદલી શકશો, પણ તમે જો ફાઉન્ડેશન ખોટું લગાવ્યું તો એને બદલવું બહુ મુશ્કેલ છે. જો તમે ફેસવૉશ કરીને કાઢવાની કોશિશ કરશો તો પણ પહેલાંના ફાઉન્ડેશનના થોડા અંશ તમારી સ્કિન પર રહી જ જશે.’